Mor el conductor d'un turisme en un accident a la C-26, a la Noguera
mortalitat viària
El conductor d’un turisme ha mort en un xoc frontal a la C-26 a l'altura de Foradada, a la comarca de la Noguera, segons ha informat el Servei Català de Trànsit. Els Mossos d'Esquadra han rebut l'avís a tres quarts d'onze d'aquest matí quan, per causes que encara s'estan investigant, ha tingut lloc un xoc frontal entre el turisme i una furgoneta.
Com a conseqüència del xoc, al quilòmetre 46 de la via i en direcció a Ponts, el conductor del turisme, de 71 anys i veí de la Fuliola, ha mort. Segons Trànsit hi ha més ferits, de diferents graus.
Fins al lloc dels fets s’hi han desplaçat tres patrulles del cos dels Mossos d’Esquadra, quatre dotacions dels Bombers de la Generalitat i dues ambulàncies, i l’helicòpter medicalitzat del Sistema d’Emergències Mèdiques (SEM). Pel que fa a l’afectació viària, la via s’ha hagut de tallar en els dos sentits de la marxa.
S'ha habilitat pas alternatiu https://t.co/ev2AboncUN
— Trànsit (@transit) November 16, 2018
Amb aquesta víctima ja són 171 els morts en accidents de trànsit a la xarxa viària interurbana de Catalunya des de principis d’any.
Trànsit Una dona morta i tres ferits en un accident a l'A-2 a Esparreguera El Nacional
Campanya de Trànsit La velocitat, principal causa de l'augment de la mortalitat en accidents de trànsit Anton Rosa